22. juni 2018

**Malene årets første student på Tradium Handelsgymnasiet  
Udover en masse gymnasieviden har Malene også en anden vigtig viden, hun vil dele med andre unge.**

”Det er den fedeste følelse”. Så kort og klar var meldingen fra årets første student på Tradium Handelsgymnasiet, Malene Fiil Paetch, der går i 3.c i Innovationsklassen. Hun har fulgt den studieretning, der arbejder særligt med marketing og innovation. Hun var oppe i faget afsætning på A niveau og fik lov til at fordybe sig i faget ved det grønne bord, hvor hun fik karakteren 12.

Ud over en masse viden om afsætning og markedsføring har Malene også en anden vigtig viden at dele med andre unge. Hun har gennem alle tre år på Handelsgymnasiet stået over for den udfordring, det er at være ordblind og at tage en gymnasieuddannelse.

”Det har da indimellem været hårdt, sådan tre år med intensiv læring, især her i eksamensperioden har der været meget der skulle læses op, men at have fået en masse nye venner har virkelig været det hele værd”, siger en glad MaleneFiil Paetch.

Malene har klaret sig rigtig godt i de tre år og har en meget flot studentereksamen med sig. Derfor var mange forbi og lykønske årets første handelsstudent. Traditionen tro skulle Malene som den første student naturligvis hejse flaget og måske kan vinden der hjælpe hende videre i fremtiden, hvor hun lige nu ser frem til et sabbatår, hvor hun måske vil ud at rejse og arbejde som au pair. Men i første omgang skal huen fejres med familie og venner, der ventede i spænding uden for eksamenslokalet.

Rektor Dorte Wettergreen Mulvad stod klar med blomster og var meget stolt på Malenes vegne.

”På Tradium Handelsgymnasiet er det meget vigtigt, at alle får mulighed for at få hjælp som ordblind, og vi arbejder målrettet med screening, læsevejledning og med at hjælpe elever, der er ordblinde”, slutter Dorte Wettergreen Mulvad.

I år bliver 289 studenter fra Handelsgymnasiet og på mandag udklækkes 160 af dem, så der kan vi forvente mange blå huer i byen.

**Kontakt**

Dorte Wettergreen Mulvad, Rektor Tradium Handelsgymnasiet

Telefon: 2061 4297

Mail: dwm@tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger 500 medarbejdere og underviser 3.200 årselever på syv adresser i Randers, Hobro og Pederstrup. Tradium har en vision om at sætte læring i bevægelse og være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på [www.tradium.dk](http://www.tradium.dk) og følg os på Facebook